Lindi Lasteaia-Algkooli Päikeserühma lastevanemate koosoleku

PROTOKOLL.

Koosolek toimus 6. septembril 2018.a.

Osavõtjaid oli 12, neist 9 lapsevanemat.

\*Võeti vanematelt allkirjad selle kohta, et lastest tehtud pilte ja videoid võib avalikustada kooli kodulehel, infostendidel jm asjakohasel otstarbel; samuti selle kohta, et laps võib lasteaia ja kooli territooriumilt õppetegevuse eesmärgil koos õpetajaga lahkuda ning osaleda toidukäitlemise ja valmistamise protsessis.

\*Paluti vanematel kontrollida rühmas olevate andmete õigsust.

\*Direktriss Ulla Orgusaar andis teada, et lasteaia kohatasu tõuseb jaanuarist 9% (3.87 eurot). 4-12 kuud on võimalik lepingut mõjuvatel põhjustel peatada, et lasteaiakoht säiliks. Juuli on maksuvaba. Teise lapse kohatasu on 60 % ja kolmandal 20 % täishinnast.

\*Samuti palus ta vanemate abi 2 tundi õpetajate päeval (5. oktoober) ja 27. septembril koolituse ajaks (kella 13. 00 – 16.30).

\*„Arno“ süsteem hakkab mõne aja pärast kehtima ka lasteaias, aga sellest teavitatakse õigel ajal eelnevalt ja jagatakse siis ka sellekohaseid selgitusi.

\*Lastevanematele on suur palve parkida parklatesse. Lasteaia- ja kooliesine tee on parkimiseks ohtlik nii parklast tulevatele lastele, teile endale kui ka teel sõitvatele autodele. Elu on näidanud, et seal on aset leidnud väga ohtlikke olukordi, sest teel sõitvatele autodele ei ole parkiva masina tagant välja ilmuvad väikesed lapsed viimase hetkeni nähtavad.

Samuti on palve tuua lapsi lasteaeda käekõrval – siis harjuvad ka nemad turvaliselt teed ületama. Süles loodavad nad ainult Teile.

Teele tuleb pea ka „künnis“, mis piirab kooliesisel teel kiirust.

Meie rühma jalgrattapäevad on esmaspäev ja teisipäev. Kui lapsel on ratas, siis on tal ka terve ja parajaks reguleeritud kiiver.

\*Meie rühmas on iga päev mänguasjapäev. Soovitame kaasa anda mänguasju pigem vähem kui rohkem ja arvestada võimalusega, et need võivad mängides katki või kaduma minna – seega eriti hinnaliste asjade puhul tasub mõelda pigem nende koju jätmisele.

\*Magamiseks ei ole keelatud lapsele kaasa anda mõni oma fliis või tekike – meie pisikestele on kasuks iga asi, mis nendes kodust ja turvalist tunnet tekitab.

\*Riietest. Lasteaeda palutakse igale lapsele tekitada varuriiete ja muude vajalike tarvikute (mähkmed, voodikiled vajadusel) jaoks kast. Kast peab mahtuma lapsele mõeldud kapiosale ja ei tohi olla liiga suur või kõva. Kast on vajalik selleks, et lapsel oleks ülevaade päeva jooksul kasutatavatest riietest, et ta ei peaks neid liiga suure hulga asjade seast otsima. Püüame hakata ka kõige pisemaid oma asju kapis õiges kohas ja korras hoidma – nii on see nende jaoks kergem.

Kastidesse palume piisavalt vahetusriideid – ka nendel, kes on juba ilma mähkmeteta, võib päeva jooksul nö „tööõnnetusi“ juhtuda. Hea on, kui riided on kapis õigetpidi. Laps võiks vanema juhendamisel varrukad ja püksisääred ise välja tõmmata. Riided võiks olla pigem veidi avaramad kui liiga liibuvad – õpime nii kergemini nendega ise toime tulema (väga kitsaste riiete, sokkidega pole lapsel võimalustki hakkama saada). Kindlasti kiitke last isegi siis, kui midagi on tagurpidi selga, jalga läinud. See hoiab neil motivatsiooni.

Võimlemise tarbeks ootame kastidesse lühikesi mugavaid pükse ja T-särke. Lapsed võimlevad paljajalu.

Kindlasti palume veenduda, et riiete lukud on terved ja käivad kergelt.

Samuti on palve anda jahedamateks aegadeks sõrmikud ainult nendele lastele, kes need ise kätte saavad. Sõrmikute kättepanek võtab nii kaua aega, et selle ajaga, kui viimastega valmis saadakse, on esimestel lastel oodates juba väga palav hakanud.

Sama käib jalanõude kohta – võimalusel palume lasteaeda selliseid jalanõusid, kuhu lapsel on juhendamise korral võimalik ise jalg sisse saada.

PALUME RIIETELE JA JALANÕUDELE SISSE KIRJUTADA NIMED (KASVÕI NIME ESITÄHED) !!! Meie rühma lapsed on veel nii väikesed, et nad on nõus ükspuha kelle jalanõud või riided enda omaks tunnistama.

\*Lasteaias käimine ja puudumised.

Lasteaias käimine on võimalus, mitte kohustus. Seega võib südamerahuga oma pisikestele võimalusel teha puhkepäevi. Laste päevad lasteaias on üpris intensiivsed ja väsitavad.

Hommikul soovitame jõuda võimalusel vähemalt veidi enne 8.30. Lapsel on kergem siseneda rühma vabamängu, mitte juba organiseeritud tegevuse ajal. See on lihtsalt juba sisseelamise mõttes psühholoogiliselt raskem.

Puudumise korral teatage kindlasti rühma meilile (paikeseruhm@lindikool.ee) või lasteaia telefonil 44 67 732. Kui teade on tulnud hommikul enne 8.00-i, siis ei lähe söögipäev arvesse. Õpetajate isiklikke numbreid palume teatamiseks kasutada ainult hädavajadusel – samas on õpetajad valmis nendel numbritel nõu andma.

Kui laps on jäänud mõnda nakkushaigusesse (kõhutõbi, gripp, täid), siis palume sellest rühma teavitada. Vastasel korral on meil väga keeruline nende levimist piirata või ennetada. Samuti on mõistlik, kui kodus juba mõni lastest on näiteks kõhutõppe haigestunud, siis hoida ka teisi võimalusel temaga koos kodus, sest eelnevad kogemused on näidanud, et umbes päeva-pooleteise pärast haigestuvad nemad lasteaias. Sel juhul ei ole kodus mitte üks laps vanemaga vaid lõppkokkuvõttes enamus rühma lapsi.

Arutati ka nohude-köhade küsimust. Otsustati, et kuna algusjärgus nohu on kaaslastele kergesti nakkav, siis sellega jääb laps koju ravile. Samuti siis, kui laps end silmanähtavalt halvasti tunneb. Paluti usaldada rühmaõpetajate soovitusi selles osas.

Ühtlasi paluti rühma tuua lapse kohta karp nohurätikuid või pakk väikseid taskurätikupakke (neid saab õues tarvitada).

Lapse peale puudumist naasmisest palume samuti eelnevalt rühma teavitada – kokal on muidu keeruline toidukoguseid arvestada.

Juhul, kui õhtul tuleb lapsele järele keegi teine peale ema või isa, palutakse õpetajaid sellest teavitada.

Õpetajad ei tohi lubada last kaasa joobenähtudega järeletulijaga.

\*Sünnipäevad.

Sünnipäevaks on mõtet lapsele kaasa anda kas veidi puuvilju või pehmeid komme.

Tavalisel päeval soovitame mitte komme, nätsu võid muid maiustusi kaasa võtta.

\*Hoolekogu esimehe valimine.

Heiki Riives on nõus sel õppeaastal olema Päikeserühma vanemate esindaja hoolekogus.

Kohalviibinud lapsevanemad olid Heiki Riivese kandidatuuriga nõus ja hääletasid ühehäälselt poolt. Tema poole saab pöörduda oma murede, küsimustega ja ettepanekutega mida soovite arutata hoolekogus või asutuse juhatajaga. (Heiki Riives Tel: 52 58 593).

\*Lähimad sündmused

12. september – maja üldkoosolek

13. september – õunamahlatalgud (kl16.30)

21. september – Sügise sünnipäev Järve rabas (kl 10.00 – 12.00). Väiksema rühma lapsed võtavad sellistest üritustest osa saatjaga. Oma võimalused osaleda selgitame välja paar päeva vahetult enne 21. septembrit.

PS Koosolekul ununes mainimata, et juhul, kui Teil on tekkinud probleeme, mida Te ei soovi või ei julge rühmaõpetajatega arutada, siis on direktriss alati valmis Teid ära kuulama ja lahendusi otsima.

Samas ootavad rühmaõpetajad lastevanematelt jätkuvalt ettepanekuid nii meie lasteaia kui rühma töö paremaks organiseerimiseks.